“Akinuulupani mooshi,
kiniwaajuwa apale kiwaathawuliyeeyo.
Ila epo enttela orettikhana yoori emariseleye epile zilupiyeeyo Zawaatikhiwa Ttakatthiifu,
yoori:
‘Othuuto kimeelaniyeeyo phaawu yaka akizinkula.’
“Kinaaza nasaapi ethiiti owuuzani ehinarettikhane,
yoori amana erettikhanaka mweeyo mwikhupali yoori Miiyo Ti Miiyo.
Miiyo kiniwuuzani khweele yoori,
otule animpokherelaaye otule kininrumaaye onikipokherela miiyo;
na anikipokherelaaye,
onimpokherela otule akirumiyeeyo.”
Paata ya olupa toowo,
rooho yawe khwiiya yawaantipweya,
khutukhuru alupaka yoori:
“Weekhweele kiniwuuzani yoori,
mmote wa mweeyo onlawa akizinkule.”
Anakhiyoni khusala eekesana mmote na nzaawe ahinjuwaka paani aninlupaaye.
Mpavu mwawe eekhaliyemu nakhiyoni otule aari omphetachaaye.
Simawu Pheeturu khunttheela alama nakhiyoni othuutule yoori amuuzele Yinsa anlupe oto ari weettelaaye onzinkula.
Aphano nakhiyoni otule khwiinamela vamweyo wa Yinsa khumuuzela yoori:
“Mbwana,
paani oto aya?”
Yinsa khunjipu yoori:
“Ti otule kinttelaaye omwinkha pattaasu ya phaawu kinaanisiye mparathu.”
Aphano khunaanisa pattaasu ya phaawu,
khumwinkha Yuuda Eshikariyoote,
mwaana wa Simawu.
Paata ya Yuuda orafuna phaawu etile,
epiliisi eetta omweetta.
Yinsa khumuuza yoori:
“Etthu ontakhaaye oretta,
orette nasaapi.”
Ila apale aari vameeza khuhiivo mmote yamweliyiyeeyo mwaasa aya niini Yinsa amuuzaka toowo.
Maana Yuuda ti aari opwehaaye nfukho wa nzurukhu,
akina aari waakanyera yoori Yinsa amuuza olawa wuuzanya vitthu zooretteliwa njampo,
ama yoori alaze etthu awinkhe asikhini.
Paata ya wiisha orafuna phaawu etile,
Yuuda khulankha nasaapiru.
Na waari osikhu.
Oruma mpheya
Wakathi Yuuda aliyeevo,
Yinsa khulupa yoori:
“Nasaapi Mwaana wa Pinaatamu onsifwiwa,
na Nluku onsifwiwa khwa ye.
Nkhama Nluku onsifwiwa khwa ye,
na ye Nluku onsifwiwa mwanawe khwa ye mweenyewe,
na onteela osifwiwa woohirupazivo.
“Aanaaka,
nalelo khwa wakathi vattitthiiru kiri vamote na mweeyo.
Mweeyo mwinlawa mwakeekese,
ila miiyo kiniwuuzani nkhama kiwooziyeezo mayaahuuti yoori:
ohali kineettaawo mweeyo khamwinwahi ofiyawo.
Na mweeyo enasaapi eti kiniwuuzani etthiipo.
Kiniwinkhani oruma mpheya:
mwiphetane mmote na nzeenu.
Nkhama etthiipo kuuphetiyeenini,
mwiphetane mmote na nzeenu.
Khwa etthiipo atthu ooshi antta ojuwa yoori mwa anakhiyoni aka,
amana mwiphetanaka mmote na nzaawe.”
Yinsa onlupa yoori Pheeturu onteela onkhana
Simawu Pheeturu khumuuzela yoori:
“Ontta vayi Mbwana?”
Yinsa khunjipu:
“Ohali kineettaawo,
weeyo khunikilotta nasaapi eti,
ila onteela okilotta.”
Aphano Simawu khuri:
“Mbwana,
mwaasa wa niini kihuulottaka nasaapi?
Miiyo kinleva ohaayi aka mwaasa wa weeyo!”
Aphano Yinsa khujipu araka:
“Weeyo onleva ohaayi awo mwaasa wa miiyo?
Miiyo kiniwuuza khweele yoori,
khapula likukhuwi lihineekhe,
weeyo onteela okikhana swaafu ttatthu.